23. април 2020.

**Драги шестаци, данас ћемо се подсетити драмске врсте – КОМЕДИЈЕ, њених особина и подврста. Пошто сте у уторак анализирали комедију Косте Трифковића, покушајте да на том примеру уочите све особине комедије о којима ћемо овде говорити.**

\*\*\*\*\*

Комедија је једна од основних драмских врста. Развила се још у античко доба из свечаности посвећених богу Дионису.

**КОМЕДИЈА** је драмска врста у којој се на духовит начин драмски приказују догађаји, ситуације и особине људи. Комичан ефекат често се постиже наглашавањем несклада између онога што јунаци комедија желе и њихових реалних могућности.

Постоје три типа комедије:

1. **КОМЕДИЈА СИТУАЦИЈЕ** (комедија забуне) – када је нека ситуација, која се јавља у свакодневном животу, обликована на комичан начин кроз неку забуну која покреће низ комичних дешавања;
2. **КОМЕДИЈА НАРАВИ** (дрштвена комедија) – када је на комичан начин приказано цело друштво једне одређене средине или одређеног слоја или времена: похлепа, лажне вредности, улагивање или додворавање, снобизам и сл.
3. **КОМЕДИЈА КАРАКТЕРА** – када је нека људска особина комично приказана; ликови су одређени својим манама: хвалисавост, тврдичлук, покондиреност...

ЦИЉ комедије није да понизи нити увреди, већ да драмски обликује важан део нашег свакодневног живота, да нам га приближи на непосредан начин. Када извргава руглу неки недостатак или особину људи, комедија то чини да би показала разлику између вредности и онога што није вредност, него мана, тј. недостатак. На крају комедије лик може да увиди своје грешке и недостатке и понекад промени своје понашање.

Комедију одликује срећан крај – сви неспоразуми и сукоби се разрешавају и све се враћа или приближава неком уобичајеном стању и свакодневном току догађаја.

\*\*\*\*\*

**ДИДАСКАЛИЈЕ** (ремарке, напомене) део су сваког драмског текста, па тако и комедија. Оне представљају део драмског текста који се не изговара на сцени. Оне стоје у загради пре реплика и између њих, и служе као упутства глумцима како да изговоре текст који следи и како да се понашају на сцени. Редитељима служе да поставе драму, а читаоцима драмског текста као упутства како да разумеју целу сцену.

У драми се дају уводне напомене (реплике) о ликовима, простору и времену, о радњи која следи, а током драме напомене додатно описују изглед сцене, одећу коју глумци носе, неку њихову мисао или начин говора и понашања.

\*\*\*\*\*

Где бисте сврстали комедију Косте Трифковића, „Избирачицу“? РАЗМИСЛИТЕ!

(Комедија „Избирачица“ је комедија ситуације, јер је заснована на једној ситуацији из свакодневног живота када девојка Малчика треба да одабере свог будућег мужа.)

*(припремила: проф. Марина Глинос)*